กรมการค้าภายใน เผยภาพรวมสถานการณ์สินค้าหลายรายการราคาทรงตัวและปรับลดลง
นายวัฒนศักย์ เสือเอี่ยม อธิบดีกรมการค้าภายใน เปิดเผยสถานการณ์ราคาสินค้า ว่า ราคาสินค้ากลุ่มอาหารสดในสัปดาห์นี้ เช่น หมูเนื้อแดง ปรับตัวลดลงต่อเนื่อง ราคาเฉลี่ยทั่วประเทศ 140-145 บาท/กิโลกรัม ขณะที่ราคาไก่ปรับขึ้นเล็กน้อย เช่น ไก่น่องติดสะโพก 85-90 บาท/กก. ไก่เนื้ออก 75-85 บาท/กก. ไข่ไก่ เบอร์ 3 เฉลี่ยฟองละ 3.81 บาท ส่วนผักสด ราคาปรับขึ้นบางชนิด เนื่องจากสภาพอากาศร้อนและแล้ง ประกอบกับพื้นที่เพาะปลูกบางแห่งได้รับผลกระทบจากพายุฤดูร้อน ทำให้ผลผลิตออกสู่ตลาดช้าและน้อยลง ซึ่งคาดว่าจะกลับเข้าสู่ภาวะปกติในเร็ว ๆ นี้ เช่น มะละกอ ที่ผลผลิตออกช้ากว่าปกติ แต่ราคายังทรงตัว ผักชี ราคาปรับขึ้น ส่วนมะนาว คาดว่าผลผลิตจะออกมากในช่วงปลายเดือน พ.ค. นี้ โดยกรมการค้าภายในจะติดตามสถานการณ์อย่างใกล้ชิดสำหรับสถานการณ์อาหารสัตว์ กรมฯ ได้ขอความร่วมมือกับผู้ประกอบการในการตรึงราคา เพื่อไม่ให้กระทบต่อต้นทุนของผู้เลี้ยงสัตว์ โดยอาหารสัตว์บางรายการเริ่มปรับลดลง เช่น ถั่วเหลือง กากถั่วเหลือง ส่วนข้าวโพดเลี้ยงสัตว์ ราคาทรงตัว มันสำปะหลัง ราคาเพิ่มขึ้น นอกจากนี้ กรมฯ ได้ร่วมกับหน่วยงานที่เกี่ยวข้อง สกัดกั้นการลักลอบนำเข้าหมูเถื่อนอย่างต่อเนื่อง ซึ่งเป็นหนึ่งในสาเหตุที่ทำให้ราคาหมูในประเทศลดลง